b'\n_START_ARTICLE_\nAuguste Mariette\n_START_SECTION_\nGyvenimas\n_START_PARAGRAPH_\nGimtajame Boulogne \xe2\x80\x93 sur-Mer miestelyje Marietas i\xc5\xa1kilo kaip talentingas autorius ir projektuotojas. Savo atlyginim\xc4\x85 jis papild\xc4\x97 kaip mokytojas Douai, duodamas priva\xc4\x8dias pamokas ir ra\xc5\xa1ydamas apie istorines ir archeologines temas vietiniams periodiniams leidiniams. Tuo tarpu mirus jo pusbroliui Nestor L\'Hote, Champolliono draugui ir pakeleiviui, atsirado u\xc5\xbeduotis r\xc5\xab\xc5\xa1iuoti jo popierius tai paskatino Marieto aistr\xc4\x85 egiptologijai. B\xc5\xabdamas savamoksiu, jis \xc4\x97m\xc4\x97si studijuoti senov\xc4\x97s Egipto hieroglifus ir kopt\xc5\xb3 kalb\xc4\x85. D\xc4\x97l savo 1847 m. padaryto analitinio Egipto Bulon\xc4\x97s Muziejaus Galerijos katalogo gavo ne\xc5\xbeymi\xc4\x85 viet\xc4\x85 Luvro muziejuje 1849 m._NEWLINE_V\xc4\x97liau apie hieroglif\xc4\x85, vaizduojant\xc4\xaf ant\xc4\xaf, jis pasakys: \xe2\x80\x9eEgiptieti\xc5\xa1ka antis - pavojingas \xc5\xbeenklas: vienu snapo kir\xc4\x8diu ji \xc4\xafleid\xc5\xbeia jums nuod\xc5\xb3 ir j\xc5\xabs visam gyvenimui tampate egiptologu".\n_START_SECTION_\nPa\xc5\xbeintis su Egiptu\n_START_PARAGRAPH_\nTaip bedirbdamas Bulon\xc4\x97s municipaliniame muziejuje jis atranda V. Denono pie\xc5\xa1t\xc4\x85 sarkofag\xc4\x85, vis\xc4\x85 i\xc5\xa1margint\xc4\x85 \xc4\xafra\xc5\xa1ais ir imasi j\xc4\xaf savaranki\xc5\xa1kai versti.  Marietas ne\xc5\xbeino, kad Denonas \xc5\xa1iuos hieroglifus pertap\xc4\x97 savaip, tod\xc4\x97l jie yra visi\xc5\xa1kai be prasm\xc4\x97s. Netek\xc4\x99s vilties jis ima susira\xc5\xa1in\xc4\x97ti su C. Lenormant\xe2\x80\x98u ir E. de Rouge, \xc5\xa0ampoljono \xc4\xafp\xc4\x97diniais Pranc\xc5\xabzijos kolegijoje, egiptologijos katedroje. Jie nustemba pamat\xc4\x99, kiek \xc5\xbeini\xc5\xb3 turi Marietas._NEWLINE_Manytina, kad egiptieti\xc5\xa1kos anties \xc4\xafkandimas buvo tikrai nepagydomas, nes Marietas ved\xc4\x99s vyras, \xc5\xa1eimos t\xc4\x97vas, nusprend\xc4\x97 palikti rami\xc4\x85 ir saugi\xc4\x85 tarnyb\xc4\x85 Bulon\xc4\x97je ir leistis \xc4\xaf Egipto avanti\xc5\xabr\xc4\x85. I\xc5\xa1vyk\xc4\x99s \xc4\xaf Egipt\xc4\x85 su Pary\xc5\xbeiaus muziejaus pavedimu, gauti kopt\xc5\xb3 manuskript\xc5\xb3, Marietui vietin\xc4\x97 vald\xc5\xbeia atsisako juos atiduoti. Netur\xc4\x97damas k\xc4\x85 veikti, jis nusprend\xc5\xbeia atsisakyti u\xc5\xbeduoties, kuri\xc4\x85 atlikti buvo \xc4\xafpareigotas, o patik\xc4\x97tus pinigus panaudoti ne kopt\xc5\xb3 rankra\xc5\xa1\xc4\x8diams pirkti, o visai kitam dalykui. \xc4\x8cia i\xc5\xa1ry\xc5\xa1k\xc4\x97ja pagrindinis Marieto bruo\xc5\xbeas: jis m\xc4\x97gsta rizik\xc4\x85 ir nuotykius, pasitiki savimi, moka greitai priimti sprendimus.\n_START_SECTION_\nDarbai Egipte\n_START_PARAGRAPH_\n1850 m. spalio 27 d. Sakaroje pamat\xc4\x99s sfinks\xc4\x85 (iki pus\xc4\x97s apne\xc5\xa1t\xc4\x85 sm\xc4\x97liu), pradeda Memfio Serapeono archeologinius kasin\xc4\x97jimus. Memfio Serapeonas, po\xc5\xbeeminis Apio jau\xc4\x8di\xc5\xb3 nekropolis,- dar ir \xc5\xa1iandien yra vienas did\xc5\xbeiausi\xc5\xb3 egiptologijos atradim\xc5\xb3, net po to, kai buvo rastos mumijos Deir al Bachrje ar karali\xc5\xa1kieji Tanio kapai._NEWLINE_Kasin\xc4\x97jimai trunka dvejus metus, per kuriuos atkasami \xc5\xa1imtas keturiasde\xc5\xa1imt vienas sfinksas, visi jie veda link nekropolio, kuris bus atrastas tik 1851 m. vasario 11 d. A. Marietas randa jau\xc4\x8dio Apio statul\xc4\x85. Egiptologas nebeturi pinig\xc5\xb3, tod\xc4\x97l kreipiasi \xc4\xaf Pranc\xc5\xabzij\xc4\x85 d\xc4\x97l kredito, kuri po ilg\xc5\xb3 deryb\xc5\xb3 pagaliau sutinka skirti 30 t\xc5\xabkst. frank\xc5\xb3. Nekropolis atkasamas ir Marietas leid\xc5\xbeiasi \xc4\xaf jo vid\xc5\xb3 ap\xc5\xbei\xc5\xabr\xc4\x97ti. Ta\xc4\x8diau did\xc5\xbeiam jo nusivylimui daugelio mil\xc5\xbeini\xc5\xa1k\xc5\xb3 sarkofag\xc5\xb3 dang\xc4\x8diai buvo nustumti, o visos brangenyb\xc4\x97s i\xc5\xa1vogtos. Marietas ir jo kompanionai randa tik du neliestus sarkofagus. _NEWLINE_D\xc4\x97l diplomatini\xc5\xb3 keblum\xc5\xb3 tarp Pranc\xc5\xabzijos ir Egipto pagaliau susitariama ir d\xc4\x97\xc5\xbe\xc4\x97s su radiniais yra i\xc5\xa1siun\xc4\x8diamos \xc4\xaf Luvr\xc4\x85. Gr\xc4\xaf\xc5\xbe\xc4\x99s \xc4\xaf Pranc\xc5\xabzij\xc4\x85 Marietas tampa Luvro muziejaus konservatoriumi, ta\xc4\x8diau vienoje vietoje ilgai neu\xc5\xbesib\xc5\xabna ir v\xc4\x97l gr\xc4\xaf\xc5\xbeta \xc4\xaf Egipt\xc4\x85._NEWLINE_Egipte priimamas valdovo Said \xe2\x80\x93 pa\xc5\xa1os (1822\xe2\x80\x931863), kuris duoda jam pinig\xc5\xb3 ir par\xc5\xabpina garlaiv\xc4\xaf. Marietas i\xc5\xa1kart atnaujina kasin\xc4\x97jimus Gizoje, Sakaroje, Abide, T\xc4\x97buose ir net Elafantinoje._NEWLINE_Netoli Serapeumo atrandama dvaro valdininko, stambaus \xc5\xbeemvald\xc5\xbeio Ti kapas. \xc5\xa0iame kape randamos labai vaizd\xc5\xbeios kasdieninio turtuoli\xc5\xb3 ir varg\xc5\xa1\xc5\xb3 gyvenimo scenos. Labai intymios smulkmenos. Tuo archeologai praple\xc4\x8dia \xc5\xbeinias apie kasdienin\xc4\xaf senov\xc4\x97s egiptie\xc4\x8di\xc5\xb3 gyvenim\xc4\x85, neapsiribodami vien tik aristokrat\xc5\xb3 aplinka. Tokiam kapui prilygsta tik auk\xc5\xa1to valdininko Ptahotepo ir 40 met\xc5\xb3 v\xc4\x97liau atkasto Mereruko kapas, \xc5\xa1ie kapai taip pat yra netoli Serapeumo.  Tuo pa\xc4\x8diu atveriama ir Rahotepo mastaba.  _NEWLINE_ _NEWLINE_Jis imasi keliauti po Egipt\xc4\x85 i\xc5\xa1valydamas \xc5\xa1ventykl\xc5\xb3 griuv\xc4\x97sius, rinkdamas stelas bei kitokius daiktus nuo god\xc5\xbei\xc5\xb3 valstie\xc4\x8di\xc5\xb3, kurie naudojasi tuo pasipelnymui. 1859 m. vasar\xc4\xaf \xc5\xa0iauriniame T\xc4\x97b\xc5\xb3 nekropolyje atrandamas karalien\xc4\x97s Ahotep kapas su jos mumija bei gausiais papuo\xc5\xa1alais. _NEWLINE_Marietas tyrin\xc4\x97ja Karnako griuv\xc4\x97sius. Jis pirmasis i\xc5\xa1matuoja vis\xc4\x85 vietov\xc4\x99 ir patikslina Amono \xc5\xa1ventyklos kont\xc5\xabrus. Ypa\xc4\x8d visam darbui gausiai naudoja fotografij\xc4\x85, kuri yra tikras l\xc5\xab\xc5\xbeis egiptologijos moksle. 1860 m. egiptologas atidaro 35 kasin\xc4\x97jim\xc5\xb3 aik\xc5\xa1teles, ta\xc4\x8diau did\xc5\xbeiausius savo atradimus padaro Sakaroje. \xc5\xa0ioje vietoje jis randa kelis Egipto kulto daiktus, pavyzd\xc5\xbeiui, Rahotepo ir Nofret\xc4\x97s statulas. 1863 m. A. Marietas Bulake (Kairo priemiestyje) atidaro pirm\xc4\x85j\xc4\xaf ,,Egipto muziej\xc5\xb3\xe2\x80\x9c (1878 m. \xc5\xa1is muziejus yra nuniokojamas Nilo potvynio, tod\xc4\x97l u\xc5\xbedaromas). 1891 m. muziejus perkeliamas \xc4\xaf Giz\xc4\x85, o 1902 m. gauna nuolatines patalpas Kaire, netoli Nilo did\xc5\xbeiojo tilto, kuriam jo statytojas Durnjonas nepa\xc5\xa1yk\xc5\xa1t\xc4\x97jo \xc5\xa1imtme\xc4\x8dio prad\xc5\xbeioje labai mading\xc5\xb3 antikos stiliaus bruo\xc5\xbe\xc5\xb3. \xc5\xa0is muziejus yra \xc4\xafkurtas, siekiant sustabdyti kontrabandin\xc4\x99 prekyb\xc4\x85 senienomis bei archeologin\xc4\x97mis vertyb\xc4\x97mis. _NEWLINE_1867 m. Pary\xc5\xbeiuje surengtoje pasaulin\xc4\x97je parodoje A. Marietas vadovauja Egipto paviljonui, kur vis\xc5\xb3 akivaizdoje i\xc5\xa1vynioja mumijas. _NEWLINE_1869 m. jis yra pasamdomas sukurti scenarij\xc5\xb3 bei apipavidalinim\xc4\x85 garsiajai Verd\xc5\xbeio operai \xe2\x80\x9eAida\xe2\x80\x9c, kurios premjera \xc4\xafvyksta 1871 m. gruod\xc5\xbeio 24 d. A_NEWLINE_Marieto d\xc4\x97ka atsiranda tai, kas v\xc4\x97liau taps Senien\xc5\xb3 apsaugos tarnyba ir Egipto muziejumi.\n_START_SECTION_\nMirtis\n_START_PARAGRAPH_\nMarietas mir\xc4\x97 1881 m. sausio 19 d. pusiau apak\xc4\x99s Egipte. Ten mir\xc5\xa1ta jo \xc5\xbemona ir 2 i\xc5\xa1 4 vaik\xc5\xb3._NEWLINE_Palaidotas prie\xc5\xa1ais Bulako muziej\xc5\xb3 Egipte (be Marieto Egipte ilsisi i\xc5\xa1 garsiausias amerikie\xc4\x8di\xc5\xb3 egiptologas D\xc5\xbeord\xc5\xbeas Raisneris). Tai pirmasis pranc\xc5\xabzas, kuris ilsisi ne Pranc\xc5\xabzijoje.'